Увогуле, “круглы стол”, які па сутнасці меў канферэнцыйны характар і быў лагічным працягам “Берасцейскіх кнігазбораў”, дадаў шмат цікавых момантаў да высветленай гісторыі Брэсцкай Бібліі. Краязнаўца і загадчык кафедры фізікі БрДТУ Анатоль Гладышчук, напрыклад, абвесціў, што ведае месца, дзе ў старажытным горадзе размяшчалася Брэсцкая тыпаграфія, а масквічка Кацярына Шчарбакова прапанавала досыць аргументаваную гіпотэзу, што Брэст на сярэднявечных еўрапейскіх картах стаў часцей з’яўляцца менавіта пасля радзівілаўскага вырабу. Гэта і іншае мусіць з’явіцца ў выніковым зборніку, які абяцаюць выпусціць абласныя бібліятэкары.